b'\n_START_ARTICLE_\nPegida\n_START_PARAGRAPH_\nPatriotische Europ\xc3\xa4er gegen die Islamisierung des Abendlandes (PEGIDA, hrv: "Domoljubni Europejci protiv islamizacije Zapadnog svijeta") je njema\xc4\x8dki politi\xc4\x8dki pokret sa sjedi\xc5\xa1tem u Dresdenu. Od jeseni 2014., Pegida organizira ponedjeljkom protuislamske prosvjede po njema\xc4\x8dkim gradovima. Inicijator prosvjeda bio je Lutz Bachmann.\n_START_SECTION_\nProsvjedi\n_START_PARAGRAPH_\nPrvi prosvjedi su odr\xc5\xbeani u Dresdenu u listopadu 2014., kada se skupilo oko 350 osoba. Na \xc4\x8detvrtim prosvjedima 10. studenog protestiralo je oko 1700 osoba a tjedan kasnije taj broj se popeo na 3 500 osoba. Oko 5 500 osoba se okupilo na prosvjedima 24. studenog, a zatim 1. prosinca oko 7 500, 8. prosinca oko 10 000 i 15. prosinca 15 000 prosvjednika. Prosvjedi odr\xc5\xbeani 22. prosinca bili su najve\xc4\x87i do tada, okupiv\xc5\xa1i oko 17 500 osoba._NEWLINE_Tjedan poslije islamisti\xc4\x8dkog teroristi\xc4\x8dkog akta na francuski tjednik Charlie Hebdo, 12. sije\xc4\x8dnja 2015., okupilo se oko 25 000 prosvjednika u Dresdenu._NEWLINE_Sli\xc4\x8dni mada malobrojniji prosvjedi odr\xc5\xbeani su i u drugim njema\xc4\x8dkim gradovima poput Bonna, D\xc3\xbcsseldorfa i K\xc3\xb6lna.\n_START_SECTION_\nReakcije\n_START_PARAGRAPH_\nU nekoliko gradova diljem Njema\xc4\x8dke organiziraju se protudemonstracije protiv Pegide, na kojima se znalo okupiti do 14 000 sudionika._NEWLINE_Njema\xc4\x8dka kancelarka Angela Merkel optu\xc5\xbeila je u svom novogodi\xc5\xa1njem govoru Pegidine pristalice da imaju "predrasude, hladno\xc4\x87u i osim toga mr\xc5\xbenju u svojim srcima". Njema\xc4\x8dki ministar unutarnjih poslova, Thomas de Maizi\xc3\xa8re, naglasio je me\xc4\x91utim da je me\xc4\x91u prosvjednicima i veliki broj obi\xc4\x8dnih gra\xc4\x91ana koji su zabrinuti za dnevne dru\xc5\xa1tvene probleme. Politi\xc4\x8dka stranka, Opcija za Njema\xc4\x8dku, je istovremeno dala svoju punu podr\xc5\xa1ku prosvjednicima, a glasnogovornik stranke, Bernd Lucke, je izjavio kako je ve\xc4\x87ina zahtjeva Pegide legitimna. Prema Luckeu, prosvjednici koji su sudjelovali u prosvjedima, osje\xc4\x87aju da njihove brige politi\xc4\x8dari ne uzimaju dovoljno ozbiljno.\n_START_SECTION_\nZahtjevi\n_START_PARAGRAPH_\nPo\xc4\x8detkom prosinca 2014., Pegida objavljuje manifest na jednoj stranici sa 19 zahtjeva. Tu se mo\xc5\xbee vidjeti da Pegida \xc5\xbeeli oblikovati njema\xc4\x8dku useljeni\xc4\x8dku politiku prema nizozemskom i \xc5\xa1vicarskom modelu sa smanjenim brojem izbjeglica. Pokret se protivi rodnoj ravnopravnosti i politi\xc4\x8dkoj korektnosti i \xc5\xbeeli djelovati na uvo\xc4\x91enju referenduma kao u \xc5\xa0vicarskoj. Tvrdi se da tako\xc4\x91er \xc5\xbeele za\xc5\xa1tititi njema\xc4\x8dku "\xc5\xbeidovsko-kr\xc5\xa1\xc4\x87ansku kulturu".\n_START_SECTION_\nPodorganizacije\n_START_PARAGRAPH_\nKrajem prosinca 2014., osnovane su podorganizacije za Pegidu, tako da dolazi od organiziranja Pegide za \xc5\xa0vedsku, Pediga za Norve\xc5\xa1ku, Pegida za Dansku kao i Pegida za Skandinaviju. Prve prosvjede u Norve\xc5\xa1koj Pegida je organizirala u Oslu, 12. sije\xc4\x8dnja 2015. na kojima je sudjelovalo oko 190 prosvjednika. Sestrinski pokret Pegide, koji organizira prosvjede u Leipzigu naziva se Legida.'